王炎
太庙瑞芝颂
宋绍天命，列圣重光。
丕绪舄奕，施于无疆。
少海日升，庆元五祀。
渊默面南，格于天地。
于穆清庙，玉芝呈瑞。
蔓蔓其华，丽于丹楹。
匪根斯殖，匪葩斯荣。
和气融液，不春而生。
其瑞维何，祖宗感喜。
神孙致孝，孺慕无已。
有开必先，产祥隤祉。
其孝维何，神明可通。
问安寝门，四辅翼从。
洗爵为寿，雍雍在宫。
莫大之庆，朝野攸同。
赉尔高年，曰予锡类。
颁爵辅臣，曰汝予助。
三宫岂乐，万姓歌舞。
维我高庙，中兴集勋。
神器所传，艺祖之孙。
重华之断，寿康之仁。
凝神冲漠，不俟倦勤。
群黎属望，天启元子。
四圣揖逊，千古颛美。
主鬯匪易，秉心肃庄。
以奉重闱，媚于慈皇。
崇德尚贤，心膂股肱。
尽摈浮伪，慈皇是承。
酬酢万微，未明当依。
不蔽不疑，慈皇是以。
民附于仁，天鉴厥诚。
对越在上，祖宗之灵。
贶以瑞物，胙其德馨。
昔在绍兴，芝尝再茁。
仁皇英皇，二祖之室。
曾孙笃之，克肖其德。
受是珍符，宠绥四国。
曷以祝之，万寿无极。
又曷申之，子孙千亿。
有德有瑞，隐显合符。
自今以始，史将娄书。
皇德日新。